16/06/2019 | LA CURIOSITAT EM DEFINEIX
Un viatge Irrellevant és un llibre de Lluís Llurba Gallisà del qual en podríem parlar molta estona perquè fa la descripció de comportaments humans absolutament quotidians, que tots hem viscut, però que malgrat ser tan comuns, semblen nous quan els llegeixes en les seves paraules. És un llibre fet de pura intimitat.
Diu: “Qui és ella? Ah, vet aquí la pregunta, no és fàcil…És, tal vegada, aquella jove d’unes esportives blau cel cordades per unes tiretes blanques; o, potser , la que acotxa el cap i es mostra confusa davant de la demanda de sexe; o bé, la dona esfereïdora que m’engega a la merda; o, podria ser, l’enigmàtica xicota de Times Square; o aquella noia bellíssima que, nua, respira i sospira al meu costat.
Com ho puc saber? Furgant i furgant dintre meu, cal exprimir-se el cervell…”
I jo em pregunto quantes hores hem pogut dedicar a intentar saber qui és algú que ens té enamorat, però que també ens ha traït o ens ha tractat amb menyspreu o simplement ens manifesta un interès erràtic, quan el més convenient seria entendre ràpidament que aquella persona és tot el que hem sentit estan amb ella. Tot!!!
Per més que intentem que una persona sigui només allò que volem i fem servir hores del nostre pensar a intentar assegurar això, la veritat és que les persones som bones i dolentes, agradables i furioses, divertides i aixafaguitarres, equilibrades i arrauxades, callades i malcarades, o si més no, ho podem ser. Ho podem ser tot.
Intentar que una persona sigui només la que nosaltres somiem, no és per res un viatge irrellevant, potser d’això va aquest llibre.
Tagged EMDR, Emocions, Llibres, Lluís Llurba, Un viatge irrellevant